《送闻人伯封》
宋代·李正民

应奉见车工，杨愔逢选士。古人记半面，落落才一二。

羡君眸子明，洞彻无纤翳。小吏曛黑来，匆匆便能识。

忆昔到君家，经史肆论议。简编讨遗忘，指擿须臾至。

别来五六年，学问益纯粹。荐名上天阍，囊锥见锋锐。

少年好奇伟，万卷欲尽记。春官方用赋，所尚在词艺。

前人存矩矱，雕篆有深意。寒窗务探讨，讵可轻小技。

穷理尽性学，推论良有自。士方骛场屋，未能臻极挚。

山中有老儒，发药祛其蔽。潜心造妙理，离合见同异。

我怀伯业能，嗜学忘肉味。摩笈得异书，事理了无滞。

况子气方豪，青萍尝一试。孜孜其勉旃，青霄将自致。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。